Basil Mramba

Basil Pesambili Mramba (født 15. mai 1940 i Tanganyika, død 17. august 2021 i Dar es Salaam i Tanzania) var en tanzaniansk politiker fra partiet Chama Cha Mapinduzi (CCM) som var minister i regjeringen flere ganger.

Liv og virke

Bakgrunn, utdannelse, tidlig virke
Mramba gikk på Kwaleina Bush School Primary fra 1948 til 1949, Shimbi Primary School mellom 1951 og 1952, Mkuu Mission Primary School fra 1953 til 1954 og Umbwe Secondary School fra 1955 til 1960, før han fullførte sin videregående skolegang mellom 1961 og 1962 ved Tabora Boys Secondary School. Deretter begynte han på en bachelorgradsutdannelse i statsvitenskap ved Makerere University i Uganda i 1963, som han fullførte i 1967 med en Bachelor of Arts (BA Political Science).

Mens han fortsatt studerte var han mellom 1964 og 1969 assistent for ledelsen i selskapet Williamson Diamond Mwadui.

Han fullførte et nytt hovedfag i ledelse ved City University of London i 1968 med en Master of Business Administration (MBA). Han var da leder for personalutviklingsavdelingen til National Development Corporation (NDC) mellom 1969 og 1972 og fullførte i løpet av denne tiden også et lederkurs ved Harvard Business School i 1971.

Deretter var han daglig leder for småbedriftsorganisasjonen SIDO (Small Scale Industries Organization) mellom 1973 og 1980.

Politisk karriere
I 1980 ble Mramba valgt til nasjonalforsamlingen for første gang for partiet Chama Cha Mapinduzi og representerte der valgkretsen Rombo.

I statsminister Edward Moringe Sokoines regjering var han mellom 1983 og 1984 industriminister, og i den påfølgende regjeringen ledet av statsminister Salim Ahmed Salim og Joseph Sinde Warioba fra 1984 til 1987 var han industri- og handelsminister. I 1995 var han igjen kort stund industri- og handelsminister og minister for arbeid og ungdomsutvikling under statsminister Cleopa David Msuya.

Fra 1995 til 2000 var han regionkommissær i Mbeya-regionen.

Som en del av en omlegging av regjeringen overtok Mramba finansministerposten i regjeringen til Frederick Sumaye 23. november 2000 og erstattet Daniel Yona, mens Philemon Sarungi ble den nye forsvarsministeren. Han hadde stillingen som finansminister til en regjeringsendring ble kunngjort av president Jakaya Kikwete den 4. januar 2006, hvoretter Zakia Meghji ble hans etterfølger. Samtidig ble andre sentrale stillinger i regjeringen besatt av utenriksminister Asha-Rose Migiro, forsvarsminister Juma Kapuya og innenriksminister John Chiligati. I januar 2006 overtok han selv som minister for infrastrukturutvikling for en kort stund, før han erstattet Nazir Karamagi som minister for industri, handel og markedsføring 15. oktober 2006. Han hadde denne ministerposten til han ble erstattet av Mary Nagu den 13. februar 2008.

Han døde den 17. august 2021 i Dar-es-Salaam i en alder av 81 år av komplikasjoner med covid-19.

Referanser

Eksterne lenker 
 Oppføring i AfDevInfo (Arkivversjon av 20. mai 2012)
 Oppføring på rulers.org

Tanzanianske politikere
Personer fra regionen Kilimanjaro
Dødsfall relatert til covid-19 i Tanzania
Politikere ofre for covidpandemien